b'\n_START_ARTICLE_\nAnomaloc\xc3\xa0rids\n_START_SECTION_\nCaracter\xc3\xadstiques\n_START_PARAGRAPH_\nEls anomaloc\xc3\xa0rids foren animals segmentats nedadors, i que davant de llurs boques tenien dos ap\xc3\xa8ndixs que s\'assemblen als cossos de les gambes. La seva boca \xc3\xa9s una estructura circular amb la forma d\'una rodanxa de pinya americana, per\xc3\xb2 amb un anell de dents dures i afilades en l\'orifici central. La boca era m\xc3\xa9s rectangular que rodona, i les dents no es trobaven al mig. Aix\xc3\xb2 els permetia esberlar les closques de petits artr\xc3\xb2podes i altres animals similars, tals com els trilobits. De fet, s\'han trobat molts trilobits amb marques de mossegades. Els anomaloc\xc3\xa0rids tamb\xc3\xa9 tenien ulls grans i un cos mig flanquejat per una s\xc3\xa8rie de l\xc3\xb2buls per a nedar._NEWLINE_En comparaci\xc3\xb3 amb moltes de les altres criatures marines del seu temps, els anomaloc\xc3\xa0rids eren extremament \xc3\xa0gils. Els l\xc3\xb2buls dels seus flancs es podien moure en una formaci\xc3\xb3 d\'ona, cosa que els permetia moure\'s a grans velocitats o simplement "levitar". La closca dels anomaloc\xc3\xa0rids era m\xc3\xa9s flexible que la de llurs preses, permetent un moviment m\xc3\xa9s f\xc3\xa0cil._NEWLINE_Despr\xc3\xa9s de morir, aquests grans organismes tendien a desintegrar-se i a trencar-se en trossos; el mateix solia passar quan mudaven l\'exoesquelet. F\xc3\xb2ssils completament intactes dels anomaloc\xc3\xa0rids s\xc3\xb3n molt rars. Quan es van descriure els f\xc3\xb2ssils per primer cop, els bra\xc3\xa7os de davant de la boca foren classificats com a artr\xc3\xb2podes d\'un altre tipus, hom va pensar que la boca era una medusa fossilitzada que es deia "Peytoia" i el cos, que es pensaven que era un esponja anomenada "Laggania", no va ser relacionat amb cap d\'ells. Com que les peces foren finalment relacionades als anys 80, s\'ha descrit una s\xc3\xa8rie de g\xc3\xa8neres i esp\xc3\xa8cies, que es diferencien en petits detalls dels bra\xc3\xa7os, en si tenen cua o no, en la situaci\xc3\xb3 de la boca, i altres trets. Curiosament, quan aquests f\xc3\xb2ssils estan totalment reconstru\xc3\xafts, s\xc3\xad que s\'assemblen (en aspecte exterior) a una gamba gegantina, amb un parell d\'ap\xc3\xa8ndixs a prop de la boca._NEWLINE_El nom Anomalocaris es referia origin\xc3\xa0riament als bra\xc3\xa7os (que foren la primera part que reb\xc3\xa9 un nom), i despr\xc3\xa9s es va fer servir per a l\'animal sencer a causa de les normes de prioritat en l\'anomenament de noves esp\xc3\xa8cies._NEWLINE_Els anomaloc\xc3\xa0rids van prosperar durant el Cambri\xc3\xa0 inferior i mitj\xc3\xa0 i despr\xc3\xa9s s\'extingiren.'